Христо Смирненски
Горещниците

chitanka.info

Горещниците вече вързопят си багажите,

изпращани со здраве от огнебарабаните,

со здраве ги изпращат поляните, балканите,

където и до днеска не секват пак масажите

за русите, жабарите и франко-англичаните.

За път се вече готвят жестоките горещници

и дъждоносни бродят по-често в небосклоните,

изливници ще рукнат, ще свестят те евзоните,

та с Петър и Никита и други стари грешници

ведно да се озъбват на нас и на тевтоните.

Горещниците вече вързопят си багажите,

а ний се тилочешеме и мудрим се над сметките,

че липсват ни одеждите, че рядко са подметките.

Ще тръгнем босоходци и вий де — братовчедките —

на нас за душетровие гърбът си ще покажете.

Горещниците летни вързопят си багажите,

а ний си гърлотъпчиме с фасула сух стомасите

и смаяни летиме, възседнали пегасите,

и търсим окозяпнали дано да ръкохваниме

лекарство — да поправиме тъй някак си финансите.

Горещниците вече събират си багажите

и готвят се со август за дружно ногодвижене,

а ний сме тъй кахърни, тъй много сме загрижени,

Че ще пресекнат вече да бродят по паважите

Девици устокръвни со рокли свилокнижени.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.